Plan vir ‘kruising van dood’Argieffoto. Die sogenaamde kruising van die dood, waar die R31 en N12 mekaar kruis net buite Kimberley en waar daar sedert April vanjaar reeds 86 ongelukke was, is uiteindelik beveilig. Motoriste wat dié gevaarlike kruising nader, sal voortaan deur flikkerende waarskuwingsligte begelei word, wat AfriForum met toestemming van SANRAL geïnstalleer het. “AfriForum het besluit om self in te gryp. Ons het ŉ plaaslike kontrakteur genader om, met toestemming van SANRAL, 96 flikkerende aluminiumligte te installeer wat met sonenergie werk,” het Wico Swanepoel, AfriForum se provinsiale koördineerder vir die Noord-Kaap, gesê. “Volgehoue druk van die gemeenskap en AfriForum het SANRAL uiteindelik genoop om tot die beveiliging van die kruising in te stem.” Dié stap volg op talle noodlottige ongelukke en inwoners het al ŉ geruime tyd gepleit dat SANRAL die kruising beveilig. Net meer as ŉ jaar gelede is die Facebook-groep, Saamstaan Kimberley, gestig weens die ongelukkigheid oor die veiligheid van hierdie kruising. “Die projekkoste beloop bykans R38 000. Die koste van menselewens wat voortaan beskerm sal word, kan egter nie gemeet word nie en is véél meer,” het hy gesê.